हमारे देश के कुछ इलाकों के लिए बाढ़ मानसून से जुड़ी एक स्थाई परिघटना बन चुकी है. यह शर्मनाक है कि आजादी के 70 सालों बाद आज भी कुछ क्षेत्र बाढ़ की विभीषिका को साल-दर-साल झेलने को अभिशप्त हैं. यहां रहने वाले लोगों के लिए बाढ़ कोई अनिश्चित प्राकृतिक आपदा न होकर, हर साल आने वाला एक अपशगुन हो गया है, और बाढ़ राहत सामग्री एक रस्म! टीवी के स्क्रीन पर भयंकर से भयंकर बाढ़ के दृश्य भी अब हमें व्यथित नहीं करते. स्वयं प्रकाश की कहानी ‘सूरज कब निकलेगा’ बाढ़ में फंसे एक बेहद गरीब परिवार की बहुत ही मार्मिक कहानी है. बाढ़ के कई दृश्यों की अपेक्षा यह कहानी भीतर तक ज्यादा द्रवित करती है. कैसे रात में बाढ़ के बढ़ते पानी के कारण चार लोगों वाला एक परिवार एक पेड़ पर शरण लेता है और अंत में वह पेड़ भी गिर जाता है. उसी मौके का विवरण देते हुए लेखक लिखता है –